b'\n_START_ARTICLE_\nGrad Beaumaris\n_START_SECTION_\n13.\xe2\x80\x9314. stoletje\n_START_PARAGRAPH_\nAngle\xc5\xa1ki kralj in vali\xc5\xbeanski knezi so tekmovali za nadzor nad severnim Walesom vsaj od 1070-ih. Spor je bil obnovljen v 13. stoletju, ko je Edvard I. leta 1282 \xc5\xbee drugi\xc4\x8d med svojo vladavino vodil vojsko na severni Wales. Edvard je napadel z veliko vojsko, napredoval severno od Carmarthena in zahodno od Montgomeryja in Chestra. Odlo\xc4\x8dil se je, da bo za stalno zavzel severni Wales in si je upravljanje zagotovil v Rhuddlanskem statutu, sprejetem 3. marca 1284. Wales je bil razdeljen v grofije, podobno kot je bila urejena Anglija, s tremi novimi okro\xc5\xbeji na severozahodu: Caernarfon, Merioneth in Anglesey. Novi mesti z varovalnimi gradovi sta bili zgrajeni v Caernarfonu in Harlechu in sta bili upravni sredi\xc5\xa1\xc4\x8di prvih dveh okro\xc5\xbeij, \xc5\xa1e en grad in obzidano mesto pa sta bila zgrajena v bli\xc5\xbenjem Conwyju. Verjetno je na\xc4\x8drtoval vzpostavitev podobnega gradu in naselja v bli\xc5\xbeini mesta Llanfaes na Angleseyju. Llanfaes je bilo najbogatej\xc5\xa1e obmo\xc4\x8dje v Walesu z najve\xc4\x8d prebivalci, pomembno trgovsko pristani\xc5\xa1\xc4\x8de in na \xc5\xbeeleni poti od severnega Walesa do Irske. Zaradi ogromnih stro\xc5\xa1kov pri graditvi drugih gradov je bil projekt v Llanfaesu odlo\xc5\xbeen. _NEWLINE_Leta 1294 se je Madog ap Llywelyn uprl angle\xc5\xa1ki nadvladi. Upor je bil krvav in med \xc5\xbertvami je bil tudi Roger de Pulesdon, najvi\xc5\xa1ji upravni uradnik grofije Anglesey. Edvard I. je pozimi upor zatrl in aprila 1295 spet osvojil Anglesey ter takoj za\xc4\x8del nadaljevati zamujena dela z okrepitvijo obmo\xc4\x8dja. Izbran je bil Beaumaris, kar je pomenilo "lepo mo\xc4\x8dvirje"; ime izhaja iz normansko-francoske besede beaux marais. V latin\xc5\xa1\xc4\x8dini se je grad imenoval de Bello Marisco. Za gradnjo gradu so eno miljo oddaljeno naselje Llanfaes z vsemi prebivalci preselili pribli\xc5\xbeno 12 milj (19 km) jugozahodno, kjer je bilo zgrajeno novo naselje z imenom Newborough. Izgon lokalnih Vali\xc5\xbeanov je odprl pot za gradnjo uspe\xc5\xa1nega angle\xc5\xa1kega mesta, za\xc5\xa1\xc4\x8ditenega z obse\xc5\xbenim obzidjem in gradom._NEWLINE_Grad je bil postavljen v kotu mesta po podobnem mestnem na\xc4\x8drtu kot v mestu Conwy, \xc4\x8deprav obzidje Beaumarisa ni bilo zgrajeno \xc5\xbee na za\xc4\x8detku, postavljeni so bili le temelji. Delo se je za\xc4\x8delo poleti 1295, nadzoroval ga je mojster James iz Saint Georgea. Imenovan je bil za "mojstra kraljevih del v Walesu", kar ka\xc5\xbee odgovornost, ki jo je imel za gradnjo in oblikovanje. Od leta 1295 dalje je Beaumaris postal njegova prva odgovornost, zato so ga pogosteje imenovali magister operacionum de Bello Marisco. Delo je bilo precej podrobno opisano v pipe rolls, ra\xc4\x8dunovodskih evidencah o srednjeve\xc5\xa1kih kraljevih izdatkih, zato zgodnje faze gradnje Beaumarisa sorazmerno dobro razumemo._NEWLINE_Veliko dela je bilo opravljeno v prvem poletju, bilo je povpre\xc4\x8dno 1800 izvajalcev, 450 kamnosekov in 375 delavcev v kamnolomu. Okoli 270 \xc2\xa3 na teden so porabili za pla\xc4\x8de. Projekt je hitro za\xc4\x8del zamujati, zaradi \xc4\x8desar so uradniki za pla\xc4\x8dilo izdajali usnjene \xc5\xbeetone namesto normalnih kovancev. V sredi\xc5\xa1\xc4\x8du gradu so bile za\xc4\x8dasne ko\xc4\x8de za nastanitev delavcev pozimi. Naslednjo pomlad je James svojim delodajalcem razlo\xc5\xbeil te\xc5\xbeave in visoke stro\xc5\xa1ke:_NEWLINE_\xe2\x80\xa6 \xc5\xa1e naprej bi potrebovali 400 zidarjev za rezanje in zidanje skupaj z 2000 manj kvalificiranih delavcev, 100 vozi\xc4\x8dki, 60 vagoni in 30 \xc4\x8dolni za dova\xc5\xbeanje kamna in premoga; 200 kamnosekov; 30 kova\xc4\x8dev in tesarjev za izdelavo nosilcev in talne plo\xc5\xa1\xc4\x8de in druga potrebna delovna mesta. Vse to ne vklju\xc4\x8duje garnizije ... niti nakupa materiala. Potreben bo velik znesek ... pla\xc4\x8dilo za delavce je bilo in je \xc5\xa1e vedno zelo v zaostanku in imamo velike te\xc5\xbeave, da jih obdr\xc5\xbeimo, saj morajo od \xc4\x8desa \xc5\xbeiveti._NEWLINE_Leta 1296 se je gradnja upo\xc4\x8dasnila, dolgovi so \xc5\xa1e naprej rasli, delo je bilo odlo\xc5\xbeeno na naslednja leta in v celoti ustavljeno 1300, ko je bilo porabljenih okoli 11.000 \xc2\xa3. Ustavitev je bila predvsem posledica Edvardovih novih vojn na \xc5\xa0kotskem, ki so bile v njegovi pozornosti, in pomanjkanja finan\xc4\x8dnih sredstev. Grad je bil le delno kon\xc4\x8dan. Notranje stene in stolpi so le del njihove prave vi\xc5\xa1ine, severna in severozahodna stran zunanje obrambe je v celoti manjkala. Leta 1306 je bil Edvard I. zaskrbljen zaradi morebitnega \xc5\xa1kotskega vdora v severni Wales, nedokon\xc4\x8dan grad pa je bil \xc5\xbee v slabem stanju. Dokon\xc4\x8danje zunanje obrambe so nadaljevali pod vodstvom Jamesa, po njegovi smrti leta 1309 pa pod vodstvom mojstra Nicolasa de Derneforda. Delo je bilo kon\xc4\x8dno ustavljeno leta 1330, grad \xc5\xa1e vedno ni bil zgrajen do nameravane vi\xc5\xa1ine. Do te faze je bilo porabljenih 15.000 \xc2\xa3, kar je ogromna vsota za tisti \xc4\x8das. Kraljeva ocena v letu 1343 je bila, da bi vlo\xc5\xbeil vsaj \xc5\xa1e 684 \xc2\xa3, potrebnih za dokon\xc4\x8danje gradu, vendar se to ni nikoli zgodilo.\n_START_SECTION_\n15.\xe2\x80\x9321. stoletje\n_START_PARAGRAPH_\nLeta 1400 je v severnem Walesu izbruhnil upor proti angle\xc5\xa1ki nadvladi, ki ga je vodil Owain Glynd\xc5\xb5r. Grad Beaumaris je bil oblegan in uporniki so ga zajeli leta 1403, kraljeve sile pa ponovno osvojile leta 1405. [20] Grad je bil slabo vzdr\xc5\xbeevan in zato v slabem stanju. Ko ga je leta 1534 prevzel Roland de Velville, grajski stra\xc5\xbenik, so strehe pu\xc5\xa1\xc4\x8dale v ve\xc4\x8dini sob. _NEWLINE_V poro\xc4\x8dilu leta 1539 se je nov stra\xc5\xbenik Richard Bulkeley prito\xc5\xbeil, da je bil grad za\xc5\xa1\xc4\x8diten z oro\xc5\xbejem, ki ga je sestavljalo le osem ali deset malih pu\xc5\xa1k in \xc5\xa1tirideset lokov, in menil, da je ne zadostuje za za\xc5\xa1\xc4\x8dito trdnjave pred morebitnim \xc5\xa1kotskim napadom. Stanje se je \xc5\xa1e poslab\xc5\xa1alo in leta 1609 je bil grad opredeljen kot "popolnoma propadel"._NEWLINE_Leta 1642 je med privr\xc5\xbeenci rojalistov Karla I. in podporniki parlamenta izbruhnila angle\xc5\xa1ka dr\xc5\xbeavljanska vojna. Grad Beaumaris je imel v vojni strate\xc5\xa1ko lego, saj je bil na delu poti med kraljevim opori\xc5\xa1\xc4\x8dem na Irskem in njegovim delovanjem v Angliji. Thomas Bulkeley, \xc4\x8digar dru\xc5\xbeina je sodelovala pri upravljanju gradu \xc5\xbee ve\xc4\x8d stoletij in ga \xc4\x8duvala za kralja, je porabil okoli 3000 \xc2\xa3 za izbolj\xc5\xa1anje njegove obrambe. Do leta 1646 so parlamentarci premagali kraljevo vojsko in grad je bil junija predan polkovniku Richardu Bulkeleyju. Anglesey se je znova uprl parlamentarcem leta 1648 in Beaumaris so na kratko zasedle rojalisti\xc4\x8dne sile in ga drugi\xc4\x8d predale oktobra tega leta._NEWLINE_Po vojni so bili mnogi gradovi zaradi obleganj po\xc5\xa1kodovani in neprimerni za voja\xc5\xa1ke namene. Parlament je bil zaskrbljen zaradi gro\xc5\xbenje rojalisti\xc4\x8dnega vdora iz \xc5\xa0kotske in Beaumarisu je bilo prizaneseno. Polkovnik John Jones je postal guverner gradu s posadko, ki je bila name\xc5\xa1\xc4\x8dena v notranjosti po ceni 1703 \xc2\xa3 letno. Ko se je Karel II. leta 1660 vrnil na prestol, je dru\xc5\xbeino Bulkeley postavil za grajskega stra\xc5\xbenika, a je bil z gradu odstranjen dragocen svinec in drugo, tudi streha._NEWLINE_Lord Thomas Bulkeley je grad kupil od krone leta 1807 za 735 \xc2\xa3, ga vklju\xc4\x8dil v park, ki je obdajal njegovo prebivali\xc5\xa1\xc4\x8de Baron Hill. Tedaj so gradovi v severnem Walesu postali privla\xc4\x8dni za slikarje in popotnike, ki so menili, da so z br\xc5\xa1ljanom pora\xc5\xa1\xc4\x8dene ru\xc5\xa1evine romanti\xc4\x8dne. \xc4\x8ceprav ni bil tako priljubljen kot drugi v regiji, je Beaumaris leta 1832 obiskala tudi prihodnja kraljica Viktorija med festivalom literature, glasbe in plesa, eisteddfod. Ob tej prilo\xc5\xbenosti jo je leta 1835 naslikal J. M. W. Turner. Grajske kamne so verjetno ponovno uporabili leta 1829, ko so v bli\xc5\xbeini gradili je\xc4\x8do._NEWLINE_Leta 1925 je Richard Williams-Bulkeley predal Beaumaris uradu za delo, ki je obnovil grad, odstranil rastlinje, izkopal jarek in popravil kamnose\xc5\xa1ka dela. Leta 1950 je bil grad kot "izjemen Edvardov srednjeve\xc5\xa1ki vali\xc5\xbeanski grad" uvr\xc5\xa1\xc4\x8den na seznam stopnje I \xe2\x80\x93 najvi\xc5\xa1ja ocena za uvrstitev na seznam, ki \xc5\xa1\xc4\x8diti stavbe "izjemnega, obi\xc4\x8dajno dr\xc5\xbeavnega interesa". _NEWLINE_Beaumaris je bil razgla\xc5\xa1en za del Unescove svetovne dedi\xc5\xa1\xc4\x8dine leta 1986 \xe2\x80\x93 gradovi in mestno obzidje kralja Evarda I. v Gwyneddu, saj je UNESCO presodil, da je eden "najlep\xc5\xa1ih primerov voja\xc5\xa1ke arhitekture v Evropi iz poznega 13. in za\xc4\x8detka 14. stoletja".  Zdaj ga od leta 2007/08 upravlja Cadw, agencija vali\xc5\xbeanske vlade za zgodovinske spomenike, kot turisti\xc4\x8dno zanimivost. Letno ga obi\xc5\xa1\xc4\x8de okoli 75.000 ljudi (leta 2007/08).   Grad zahteva stalno vzdr\xc5\xbeevanje in popravila. V poslovnem letu 2002/03 so porabili ve\xc4\x8d kot 58.000 \xc2\xa3.\n_START_SECTION_\nArhitektura\n_START_PARAGRAPH_\nGrad Beaumaris ni bil nikoli v celoti zgrajen. \xc4\x8ce bi bil, bi bil verjetno zelo podoben harle\xc5\xa1kemu. Oba imata koncentri\xc4\x8den tloris s stenami znotraj obzidja, \xc4\x8deprav je Beaumaris pravilneje oblikovan. Zgodovinar Arnold Taylor ga je opisal kot "najpopolnej\xc5\xa1e simetri\xc4\x8dno koncentri\xc4\x8dno na\xc4\x8drtovanje" v Veliki Britaniji. Mnogo let je veljal za vrhunec voja\xc5\xa1ke tehnike med vladanjem Edvarda I. To zdaj izpodbijajo zgodovinarji: Beaumaris je toliko kraljeva pala\xc4\x8da in simbol angle\xc5\xa1kega mo\xc4\x8di, kot je bila enostavna obrambna utrdba. Kljub temu je grad pohvalil UNESCO kot "enkraten umetni\xc5\xa1ki dose\xc5\xbeek", kot na\xc4\x8din, s katerim je "zna\xc4\x8dilna dvojna struktura sten zdru\xc5\xbeena s centralnim tlorisom iz 13. stoletja" , in za lepoto njegovih  "razmerij in zidave"._NEWLINE_Grad Beaumaris je bil zgrajen nad morsko gladino na dvignjenem delu usedlin, ki sestavljajo lokalno obalo, iz lokalnega angleseyjskega kamna, skopanega 16 km stran, nekaj so ga pripeljali z ladjami, na primer apnenec iz kamnolomov pri Penmonu. [38] Kamen je me\xc5\xa1anica apnenca, pe\xc5\xa1\xc4\x8denjaka in zelenega skrilavca, ki je bil uporabljen precej naklju\xc4\x8dno znotraj obzidja in stolpov. Skrilavec so prenehali uporabljati po prekinitvi gradbenih del leta 1298, uporabljen je bil le za ni\xc5\xbeje ravni sten._NEWLINE_Zasnova gradu oblikuje notranje in zunanje obzidje, obdano z jarkom, ki je zdaj delno zasut. Glavni vhod v grad so bila vrata zraven morja poleg grajskega plimskega pristana, ki so bila dostopna neposredno po morju. Pristan je bil za\xc5\xa1\xc4\x8diten z zidom, pozneje imenovanim Topni\xc4\x8darska pot, in po\xc5\xbearno plo\xc5\xa1\xc4\x8dadjo, na kateri so v srednjem veku lahko namestili tribok \xe2\x80\x93 oblegovalno napravo. Naslednja vrata od morja so vodila skozi zunanji barbakan, za\xc5\xa1\xc4\x8diten z dvi\xc5\xbenim mostom, strelnimi re\xc5\xbeami in odprtinami na stropu ter naprej v zunanje krilo._NEWLINE_Zunanje krilo sestavlja osemstransko zaporno obzidje z 12 stolpi, ki so zapirali obmo\xc4\x8dje, premera pribli\xc5\xbeno 18 m; en prehod je vodil ven do naslednjih vrat ob morju, druga, vrata Llanfaes, so vodila ven na severno stran gradu. Obramba je bila prvotno sestavljena iz okoli 300 strelskih polo\xc5\xbeajev za vojake skupaj s 164 re\xc5\xbeami za pu\xc5\xa1\xc4\x8dice, tudi 64 re\xc5\xbeami v bli\xc5\xbeini pritli\xc4\x8dja, da bi v za\xc4\x8detku 15. stoletja in med dr\xc5\xbeavljansko vojno onemogo\xc4\x8dali vstop napadalcem._NEWLINE_Stene notranjega krila so bile pomembnej\xc5\xa1e od sten v zunanjem krilu, visoke so 11 m in debele 4,7 m, imajo velike stolpe in dve veliki vhodni poslopji, ki sta skupaj zasedali 0,30 ha povr\xc5\xa1ine. Notranje krilo je bilo namenjeno nastanitvi in drugim nalogam v gradu, zgradbe so se v nadstropjih raztezale vzdol\xc5\xbe zahodne in vzhodne strani krila. Nekatere ostanke kaminov v teh stavbah je \xc5\xa1e vedno mogo\xc4\x8de videti v kamnu. Ni jasno, ali so bili dejansko kdaj zgrajeni ali so bili zgrajeni in podrti po dr\xc5\xbeavljanski vojni._NEWLINE_Severno vhodno poslopje v D-obliki v notranjem krilu je bilo dve nadstropji visoko z dvema vrstama petih velikih oken, od katerih je bilo le eno nadstropje dejansko kon\xc4\x8dano. Tu bi bila dvorana, velika okoli 21 m \xc3\x97 7,6 m, razdeljena na dva dela z lo\xc4\x8denima kaminoma za ogrevanje. Ju\xc5\xbeno vhodno poslopje je bilo zasnovano kot severno, vendar pred koncem leta 1330 gradbena dela niso napredovala. Nekateri kamni so bili odstranjeni, kar \xc5\xa1e dodatno zmanj\xc5\xa1uje njegovo vi\xc5\xa1ino. _NEWLINE_Stene notranjega krila imajo obse\xc5\xbene prehode v prvem nadstropju in so podobni kot na gradu Caernarfon. Namenjeni so bili prebivalcem gradu za premikanje med stolpoma, dostop do stra\xc5\xbearnice, spalnic in grajskih latrin (strani\xc5\xa1\xc4\x8d). Strani\xc5\xa1\xc4\x8da so imela poseben sistem odtoka, ki je uporabljal vodo iz jarka, vendar se zdi, da sistem ni deloval. \xc5\xa0est stolpov je imelo tri nadstropja s kamini. V enem od stolpov je bila zgrajena grajska kapela, ki bi jo uporabljali kralj in njegova dru\xc5\xbeina, ne pa tudi posadka.'